******

**SAJTÓKÖZLEMÉNY**

**Már csak péntekig lehet jelentkezni a BME népszerű keresztféléves mesterképzéseire**

**2024. november 12. – November 15., azaz e hét péntek a határideje a keresztféléves mesterképzésekre való jelentkezésnek. A BME idén is remek választás, 7 kar több mint 30 mesterszakot hirdet.**

A Műegyetem hagyományosan a legtöbb jelentkezőt veszi fel ebben az időszakban a magyar egyetemek közül. Idén is majdnem 1000 hely a kapacitás: a gazdaságtudományi képzésekre 46, az informatikaiakra 253, a műszakiakra 621, a természettudományiakra pedig 26 fő.

A BME évek óta legnépszerűbb mesterszakjainak, 2025 februári kezdéssel meghirdetett listáját [ezen az oldalon](https://www.felvi.hu/felveteli/meghirdetesek_k/%21FFT_Megjelenito_K/intezmenyek/7/kepzesek) lehet elérni, ahol minden érdeklődő kedvére válogathat a széles kínálatból, az űrmérnöktől, a műszaki menedzseren át, az orvosi fizika szakig. További tájékozódást segíti még a BME saját felvételi portálja a [felvi.bme.hu](https://felvi.bme.hu), és azon belül is a [Szakkereső](https://felvi.bme.hu/szakkereso).

A mesterszakos végzettséggel számos olyan lehetőség és jogosultság érhető el, ami alapszakos végzettséggel nem, továbbá a mesterszakos végzettség jelentős jövedelmi többletet is jelent, ahogyan az a [Diplomás Pályakövetési Rendszer](https://www.diplomantul.hu/dpr-aae-palyaorientaciot-tamogato-modul) adataiból is látható.

Nagyon fontos, hogy a mesterszakos felvételire ugyanúgy az országos általános eljárásban kell jelentkezni, ahogy az egyetemi felvételikre[, a felvi.hu oldal E-felvételi rendszerében](https://www.felvi.hu/felveteli/efelveteli). Az ügymenet viszont az intézmények hatáskörébe tartozik, ebből következik, hogy a követelmények szakonként eltérnek. Ezért, aki jelentkezne, annak érdemes alaposan tájékozódni az adott szak által meghatározott elvárásokról.

A normál felvételik 500 pontjához képest ez egy jóval egyszerűbb 100 pontos rendszer. Ebből 90 pontot tesz ki a felvételi vizsga, vagy a szakmai/motivációs beszélgetés. A maradék 10 pont pedig többletteljesítményekért jár (nyelvvizsga, kutatás, publikáció stb)

A sorrendmódosítás, dokumentumfeltöltés utolsó napja január 9., a vonalhúzás, vagyis a ponthatárok kihirdetése pedig január 23-án lesz.

November 29-én pedig minden érdeklődőt szeretettel vár a **BME** idei [**Nyílt Nap**](https://felvi.bme.hu/bme-nyilt-nap-2024) rendezvénye is, ami nem csak a felvétel előtt álló középiskolás diákok számára szolgál rengeteg hasznos információval.

*További információ: Budapesti Műszaki és Gazdaságtudományi Egyetem, Kommunikációs Igazgatóság, E-mail:* [*kommunikacio@bme.hu*](file:///%5C%5Crksrv01.rektori.local%5Ckozos%5CPR%5CMUNKAFOLYAMAT%5CKov%C3%A1cs%20Kl%C3%A1ra%5CSajt%C3%B3%5CSajt%C3%B3k%C3%B6zlem%C3%A9nyek%5Ckommunikacio%40bme.hu)